Brande
Store norske leksikon,Geografi,Verdens geografi,Europa,Danmarks geografi
Brande er en by på Midtjylland i Danmark, beliggende i Ikast-Brande kommune. Byen har 7207 innbyggere i 2017.
Byen er kjent for betydelig tekstil- og konfeksjonsindustri og en av Danmarks tre store vindmøllefabikker, Siemens Wind Power, har hovedkontor her. Mange husgavler i byen er utsmykket med murmalerier utført av danske kunstnere. Brande kirke er byens eldste bygning, det romanske koret og skipet er fra omkring 1175. Brande Museum har lokalhistoriske utstillinger, våpensamling og myntsamling. I nærheten ligger Søby Brunkulslejer, som i tiden etter andre verdenskrig bidro til sterk vekst i folketallet.